Vind só uit of jy terugbetaling van Liberty kan kry | Netwerk24
Deur Vida Booysen 30 Augustus 2018 11:52
Tussen 75 000 en 105 000 mense is moontlik geregtig op ’n terugbetaling van Liberty.
Die maatskappy, wat finansiële dienste lewer, het onlangs bekend gemaak dat hy sowat R2,2 miljard se onopgeëiste voordele in fondse opgespoor het wat hy administreer.
Daarvan is sowat R1 miljard reeds oorgeplaas in ’n fonds vir onopgeëiste voordele wat in 2009 opgerig is.
Onopgeëiste voordele word deur die Pensioenfondswet beheer en is voordele wat nie geëis en uitbetaal is twee jaar nadat die lid die diens van die werkgewer verlaat het nie.
Na raming is daar tussen R44 miljard en R50 miljard se onopgeëiste geld in aftreefondse in die hele bedryf.
Liberty het nou ook twee onafhanklike trustees, Douglas Maila en Jerry Mnisi, aangestel om die korporatiewe beheer van die groep se onopgeëiste voordele te verstewig.
Maila is ’n voormalige vakbondleier en is reeds 15 jaar die verkose trustee van die Kimberley Clark-voorsorgfonds waar hy baanbrekerswerk gedoen het om werkers oor onopgeëiste aftreevoordele in te lig.
Mnisi het die grootste gedeelte van sy professionele loopbaan in die beleggings- en aftreefondsbedryf gewerk en is die voorsitter van die Suid-Afrikaanse Musiekregte-organisasie (Samro).
Volgens Tiaan Kotze, uitvoerende hoof van die pensioenfondsadministrateur Liberty Corporate, beskou die groep die kwessie van onopgeëiste voordele in ’n baie ernstige lig.
“Ons het ons vermoë aansienlik versterk om begunstigdes van onopgeëiste voordele op te spoor en te betaal en het ons interaksie met gemeenskapsorganisasies verstewig.”
Die maatskappy lei werkgewers en lede van sy aftreefondse op om die voorkoms van onopgeëiste voordele te verklein, sê Kotze.
As jy wil uitvind of jy dalk een van die begunstigdes is, kan jy Liberty se oproepsentrum bel by 011 408 2999 en opsie 1 kies, of ’n e-pos stuur na unclaimedbenefitqueriesa@liberty.co.za.
Meer oor: Liberty | Terugbetaling | Versekering | Pensioenfondswet | Eise
ZAR/AUD 10,41 (2)
ZAR/EUR 16,9 (0)
ZAR/GBP 18,89 (-2)
ZAR/USD 14,37 (1)